अशोक कुछ दिन माई आ बाबूजी के कहल राह पर रहलन बाकि जब लोभ लालच के दुनिया के हवा लागल त सब बात तित लागे लागल। फेर का रहे जवन आवे तवने में हाथ रंगे लगलन आ एक साथ काम करे ओला संघतियो के हक दबा घालस। संघतिया के हवा लागे आ पूछे त आँख देखा देस। संघतिया उनुकर बदलल नीयत से से घृना करे लागल आ दुखी हो गइल । आ मान लेलस कि हमार त अधे दबइलन आधा त उनुके रहे । जास सुख से उहे रहस। अशोक ओह पइसा से दू तल्ला पक्का बिल्डिंग बना लेलन। संघतिया के त मटिये के घर उनुका पक्का के बिरावत रहे। जइसे अशोक संघतिया के उपहास करस तइसे उहो करे।
समय एक दिन अइसन बदलल कि अशोक के लकवा के हवा लाग गइल । सब पइसा उनुका में झोंका गइल हालत तबो ना सुधरल। एगो बेटा रहे तवनो आपन राह बदल देलस। मेहरारू से जतना बने दास भाव से पेश आवे। आ कहीं चल जाए त केहू माछिओ हांके ओला ना रहे, भिरी। लकवा के मारल मुँह बवाइल रहे। लार गिरे। जब मन तब मुँह में माछी आवन सन आ जा सन। जइसे बुझाए उनुका संघतिया के मारल पइसा के रूप में आज अशोक ना माछी जशन मनावताड़ी सन। आ आज घरवो उपहास करऽता।
कर्म ग्रंथ कहेला आदमी के ना रहे के चाहीं अचेत, ना मारे के चाहीं केहू के हक। आन के दबइला पर, रोआँ दुखइला पर माछी का कुकुरो मुँह चाटेलसन आ पेशाब पान करावेलसन। केहू काहे बा अचेत।
bho_Deva bho_Deva bho_Deva